CELEX: 62016TN0883
Language: mt
Date: 2016-12-16 00:00:00
Title: Kawża T-883/16: Rikors ippreżentat fis-16 ta’ Diċembru 2016 – Ir-Repubblika tal-Polonja vs Il-Kummissjoni

6.2.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 38/52
            
         Rikors ippreżentat fis-16 ta’ Diċembru 2016 – Ir-Repubblika tal-Polonja vs Il-Kummissjoni
   (Kawża T-883/16)
   (2017/C 038/68)
   Lingwa tal-kawża: il-Pollakk
   
      Partijiet
   
   
      Rikorrenti: Ir-Repubblika tal-Polonja (rappreżentant: B. Majczyna)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tannulla d-deċiżjoni tal-Kummissjoni Ewropea, tat-28 ta’ Ottubru 2016, dwar l-emenda fil-kundizzjonijiet tal-eżenzjoni tal-pipeline Opal mill-obbligu tal-applikazzjoni tal-prinċipju ta’ aċċess minn terzi (TPA) u mil-leġiżlazzjoni dwar it-tariffi maħruġa skont id-Direttiva 2003/55/KE;
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Insostenn tar-rikors tagħha, ir-rikorrenti tinvoka ħames motivi.
   
               1.
            
            
               L-ewwel motiv, ibbażat fuq ksur tal-Artikolu 36(1)(a) tad-Direttiva 2009/73/KE, moqri flimkien mal-Artikolu 194(1)(b) TFUE, kif ukoll fuq ksur tal-prinċipju ta’ solidarjetà, minħabba l-għoti ta’ eżenzjoni leġiżlattiva ġdida favur il-pipeline Opal, minkejja li din l-eżenzjoni tikkomprometti s-sigurtà tal-provvista tal-gass.
            
         
               2.
            
            
               It-tieni motiv, ibbażat fuq nuqqas ta’ kompetenza tal-Kummissjoni u fuq ksur tal-Artikolu 36(1), moqri flimkien mal-Artikolu 2(17) tad-Direttiva 2009/73/KE, minħabba l-għoti ta’ eżenzjoni leġiżlattiva ġdida favur il-pipeline Opal, minkejja li dan il-pipeline ma jikkostitwixxix “interkonnessjoni”.
            
         
               3.
            
            
               It-tielet motiv, ibbażat fuq ksur tal-Artikolu 36(1)(b) tad-Direttiva 2009/73/KE, minħabba l-għoti ta’ eżenzjoni leġiżlattiva ġdida favur il-pipeline Opal, minkejja l-assenza ta’ riskju li l-investiment ma jitwettaqx mingħajr l-għoti ta’ din l-eżenzjoni.
            
         
               4.
            
            
               Ir-raba’ motiv, ibbażat fuq ksur tal-Artikolu 36(1)(a) u (e) tad-Direttiva 2009/73/KE, minħabba l-għoti ta’ eżenzjoni leġiżlattiva ġdida favur il-pipeline Opal, minkejja l-effett negattiv ta’ tali eżenzjoni fuq il-kompetizzjoni.
            
         
               5.
            
            
               Il-ħames motiv, ibbażat fuq ksur ta’ konvenzjonijiet internazzjonali li jorbtu lill-Unjoni Ewropea, jiġifieri tat-Trattat dwar il-Karta tal-Energija, tat-Trattat li jistabbilixxi l-Komunità Ewropea, kif ukoll tal-Ftehim ta’ Assoċjazzjoni mal-Ukraina.